Diari Oficial de la Generalitat Valenciana


Sumari del DOGV 6561, del 08-07-2011 (2011/7769)

ORDE 2/2011, de 23 de juny, de la Conselleria d'Educació, Formació i Ocupació, per la qual es convoquen subvencions a empreses de la Comunitat Valenciana per a incentivar la subscripció i el manteniment de contractes indefinits a temps parcial amb alumnes de Formació Professional inicial.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6561

Data del DOGV
:   08-07-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/7769


Data del document
:   23-06-2011

Organisme emissor
:   Conselleria d'Educació, Formació i Ocupació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 2/2011, de 23 de juny, de la Conselleria d'Educació, Formació i Ocupació, per la qual es convoquen subvencions a empreses de la Comunitat Valenciana per a incentivar la subscripció i el manteniment de contractes indefinits a temps parcial amb alumnes de Formació Professional inicial. [2011/7769]
Les circumstàncies que envolten la incorporació laboral dels jóvens són complexes, entre altres motius, per l'elecció que han de realitzar entre l'activitat remunerada o la formació acadèmica.
Del que s'ha dit anteriorment, es deriva la incorporació tardana al mercat de treball de molts jóvens, cosa que repercutix en una major dependència econòmica respecte a les seues famílies i una menor autonomia i maduració personal dels jóvens.
A això cal afegir que hi ha treballadors amb escassa o nul·la qualificació professional que desitjarien millorar la seua qualificació professional però les seues circumstàncies personals els impedixen optar per cursar cicles formatius i abandonar la seua activitat laboral, cosa que va en detriment de la seua ocupabilitat.
Així mateix, és important fomentar la substitució de contractes temporals en l'empresa per contractes fixos i, simultàniament, afavorir la formació d'estos treballadors.
Les empreses necessiten treballadors amb motivació i interés per la formació acadèmica de qualitat que proporcionen els cicles formatius, pel fet que el capital humà format redunda en la millora de la seua competitivitat.
Unir tots els objectius mencionats és possible per mitjà de la concessió d'ajudes a les empreses per la subscripció i el manteniment de contractes de caràcter indefinit a temps parcial de persones que cursen cicles formatius, ja que esta mesura facilita la integració laboral d'estes, els permet compatibilitzar-la amb la formació i es contribuïx a potenciar el sector empresarial.
En eixa direcció es dirigix el Pacte Valencià pel Creixement i l'Ocupació II per al període 2009-2013 (PAVACE II), que establix com un dels seus objectius prioritaris la realització de convocatòries d'ajudes com esta per a compatibilitzar l'ocupació i la formació i millorar l'ocupabilitat i la cohesió social.
Per això, fent ús de les atribucions conferides per l'article 28 de la Llei 5/1983, de 30 de desembre, del Consell, vista la proposta de la Direcció General d'Avaluació, Innovació i Qualitat Educativa i de la Formació Professional de data 8 de juny de 2011, i de conformitat amb esta
ORDENE
Primer. Finalitat i objecte de l'orde
La finalitat d'esta orde és establir les bases reguladores de la concessió de subvencions per a fomentar la subscripció i el manteniment de contractes indefinits a temps parcial de majors de 18 anys que al mateix temps cursen primer o segon curs de cicles formatius de Formació Professional inicial de grau mitjà o superior i la convocatòria de concessió de subvencions per al curs 2011-2012.
Segon. Característiques, procediment de concessió i gestió de les ajudes i legislació aplicable
1. De conformitat amb el que establix l'article 3.3 del Decret 147/2007, de 7 de setembre, del Consell, estes ajudes no necessiten ser notificades o comunicades a la Comissió Europea per subjectar-se al règim de minimis, d'acord amb el que disposa el Reglament (CE) número 1998/2006, de la Comissió, de 15 de desembre de 2006, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE núm. L 379, de 28 de desembre de 2006).
Així mateix, el Reglament (CE) número 1998/2006 establix que les ajudes totals de minimis obtingudes per qualsevol empresa durant un període de tres exercicis fiscals no han d'excedir 200.000 euros, que es reduïx a 100.000 euros en el cas d'empreses que operen en el sector del transport per carretera, sense perjuí dels límits específics establits per als sectors agraris o pesquers arreplegats en el seu reglament de minimis específic i de l'exclusió total d'ajudes a empreses actives en el sector del carbó i empreses en crisi i de la resta d'exclusions que preveu l'article 1.1 de l'esmentat reglament.
En cas de superar-se esta quantitat, l'empresa beneficiària reintegrarà l'excés obtingut sobre l'esmentat límit, així com el corresponent interés de demora, d'acord amb el que establixen els articles 36 a 43 de la Llei 38/2003, de 17 de novembre, General de Subvencions.
En tot el que es referix al control financer d'ajudes i subvencions finançades totalment o parcialment amb càrrec a fons comunitaris es tindrà en compte el que establix l'article 45 de la Llei 38/2003, de 17 de novembre, General de Subvencions.
2. La convocatòria a què fa referència esta orde s'imputarà a la línia T 7418000 del capítol 4 del programa 421.50 dels pressupostos de la Generalitat per a 2011, per un import màxim de 450.000 euros.
Les subvencions previstes en esta orde estan cofinançades pel Fons Social Europeu en un 80%.
3. Podrà ser objecte de subvenció la subscripció de cada contracte indefinit a temps parcial realitzat a partir de la publicació d'esta orde, amb una persona que es matricule per primera vegada en el curs 2011-2012 en el primer o segon curs d'un cicle formatiu de Formació Professional inicial per un import de 7.000 euros.
També és susceptible de subvenció per un import de 7.000 euros el manteniment de contracte amb la persona que es matricule per primera vegada en el segon curs del cicle formatiu corresponent quan ja haja sigut objecte de subvenció en convocatòria d'exercici pressupostari anterior la subscripció del contracte que es manté.
No és susceptible de subvenció el manteniment d'un contracte si la seua subscripció ha sigut objecte de subvenció amb càrrec a una convocatòria anterior en ocasió de la primera matrícula en el segon curs del cicle formatiu.
Cada entitat beneficiària podrà obtindre una quantitat màxima per cada contracte subscrit i mantingut amb una determinada persona de 14.000 euros en còmput global amb càrrec a dos convocatòries diferents, a raó de 7.000 euros per cada contractació subscrita o mantinguda per convocatòria.
4. El dret al cobrament efectiu de la subvenció es meritarà en el moment de concessió de la subvenció.
5. El procediment de concessió de les subvencions serà el de concurrència competitiva.
6. Amb caràcter d'entitat col·laboradora i d'acord amb el que disposen els articles 12, 13, 15 i 16 de la Llei 38/2003, de 17 de novembre, General de Subvencions, les ajudes convocades per mitjà d'esta orde seran gestionades pel Consell de Cambres de Comerç, Indústria i Navegació de la Comunitat Valenciana.
7. S'aplica a esta orde el Decret Legislatiu de 26 de juny de 1991, del Consell, pel qual s'aprova el Text Refós de la Llei d'Hisenda Pública de la Generalitat Valenciana, que estiga en vigor; la Llei 38/2003, de 17 de novembre, General de Subvencions, i el Reglament General de Subvencions, aprovat pel Reial Decret 887/2006, de 21 de juliol.
Tercer. Beneficiaris de les subvencions
1. Podran ser beneficiaris de les subvencions a la contractació establides en estes bases reguladores les empreses o entitats sense ànim de lucre de caràcter privat, les comunitats de béns o qualsevol altra unitat econòmica o patrimoni separat, en els termes establits en l'article 11.3 de la Llei 38/2003, de 17 de novembre, General de Subvencions, sempre que tinguen centres de treball radicats a la Comunitat Valenciana, en els quals hauran de prestar els seus servicis els alumnes contractats a l'empara d'esta orde.
2. Estaran excloses com a beneficiàries les administracions, fundacions constituïdes per entitats públiques, empreses amb algun tipus de participació pública o entitats financeres.
3. No podran ser entitats beneficiàries aquelles empreses i entitats que durant l'any anterior a la contractació hagen extingit contractes indefinits, en virtut d'expedients de regulació d'ocupació, per causes objectives o acomiadaments declarats ferms i improcedents, per resolució judicial o administrativa.
4. Quedaran excloses com a entitats beneficiàries aquelles empreses o entitats que hagen sigut sancionades en ferm amb motiu de les infraccions contingudes en les seccions 1 i 3 del capítol II (infraccions en matèria de relacions laborals i infraccions en matèria d'ocupació, respectivament), i en els capítols III, IV i V (infraccions en matèria de seguretat social, infraccions en matèria d'emigració, moviments migratoris i treball d'estrangers i infraccions en matèria de societats cooperatives, respectivament) del text refós de la Llei d'Infraccions i Sancions de l'Orde Social, aprovada mitjançant el Reial Decret Legislatiu 5/2000, durant els tres anys anteriors a la presentació de la sol·licitud.
5. Així mateix, quedaran excloses com a entitats beneficiàries aquelles empreses o entitats que hagen sigut sancionades en ferm amb motiu de les infraccions greus i molt greus contingudes en la secció 2 del capítol II (infraccions en matèria de prevenció de riscos laborals) del text refós de la Llei d'Infraccions i Sancions de l'Orde Social, aprovada mitjançant el Reial Decret Legislatiu 5/2000, durant els dos i tres anys, respectivament, anteriors a la presentació de la sol·licitud.
6. Al seu torn, quedaran excloses com a entitats beneficiàries aquelles empreses o entitats que hagen sigut condemnades per mitjà de sentència ferma pels delictes contra els drets dels treballadors continguts en el títol XV del llibre segon del Codi Penal, durant els cinc anys anteriors a la sol·licitud.
7. També quedaran excloses com a entitats beneficiàries aquelles empreses o entitats en què concórrega alguna de les circumstàncies previstes per l'article 13, apartats 2 i 3 de la Llei 38/2003, de 17 de novembre, General de Subvencions. La justificació de la no-concurrència d'estes circumstàncies s'acreditarà d'acord amb el que establix l'apartat 7 d'este article.
8. Finalment, quedaran excloses les empreses actives en el sector del carbó, així com les empreses en crisi en el sentit indicat per les directrius comunitàries sobre ajudes estatals de salvament i de reestructuració d'empreses en crisi (DO C 244, d'1.10.2004, p. 2).
Quart. Requisits de les entitats beneficiàries
1. Que formalitzen o mantinguen, segons el supòsit subvencionable, un contracte de treball indefinit a temps parcial amb l'interessat major de 18 anys, sempre que es comprometa a permetre i facilitar que es curse un cicle formatiu relacionat amb la prestació laboral objecte del contracte de treball. L'horari de treball ha de ser compatible amb l'assistència a classe del treballador.
2. Que estiguen radicades a la Comunitat Valenciana, bé per tindre-hi el domicili social o algun centre de treball, i que la prestació laboral s'exercisca en l'àmbit territorial de la Comunitat Valenciana.
Quint. Exclusions
Estaran exclosos d'estes subvencions:
1. Els contractes que es formalitzen amb cònjuges, ascendents, descendents i la resta de parents per consanguinitat, afinitat o, si és el cas, per adopció, fins al segon grau inclusivament, de l'ocupador o dels qui tinguen càrrecs de direcció o siguen membres dels òrgans d'administració en les empreses que tinguen la forma jurídica d'empreses mercantils.
No operaran les esmentades exclusions quan s'acredite que la persona que s'ha de contractar du vida independent de l'ocupador, per mitjà d'un certificat d'empadronament i còpia de l'última declaració de l'Impost sobre la Renda de les Persones Físiques (IRPF).
2. Els contractes que es formalitzen amb els qui tinguen càrrecs de direcció o siguen membres dels òrgans d'administració, en les empreses que tinguen la forma jurídica de societats mercantils.
3. Els contractes subscrits amb anterioritat a la publicació d'esta orde no seran objecte de subvenció.
Sext. Obligacions de les entitats beneficiàries
Les entitats beneficiàries de les subvencions estaran obligades a complir les obligacions establides en l'article 14 de la Llei 38/2003, de 17 de novembre, General de Subvencions i també les següents:
1. Formalitzar o mantindre, segons el supòsit subvencionable, un contracte indefinit a temps parcial amb una persona major de 18 anys en els termes fixats en esta orde.
2. Presentar en el mes de gener i juliol de cada any, i durant tres anys, davant de l'entitat col·laboradora una vida laboral del semestre anterior de l'empresa per a acreditar el manteniment del lloc de treball.
Sèptim. Condicions de la compatibilitat ocupació-formació
1. El contracte de treball serà indefinit, i a temps parcial, amb una jornada que represente la mitat de la completa prevista en el conveni col·lectiu i/o pacte d'empresa d'aplicació. Sense perjuí de tot això, la jornada laboral, en còmput setmanal, no podrà ser inferior de 20 hores.
2. El contingut de la prestació laboral haurà d'estar directament relacionat amb l'aprenentatge que s'estiga duent a terme en el cicle formatiu.
3. Mentres la relació laboral se simultaniege amb l'aprenentatge teoricopràctic, i fins a la data màxima del 30 de juny del tercer curs des que l'interessat va començar a cursar el cicle formatiu, hauran de pactar-se en el contracte de treball les condicions següents:
- No es realitzaran hores extraordinàries ni complementàries.
- No es realitzaran torns de nit.
4. Així mateix, mentres se simultaniege la relació laboral amb l'aprenentatge teoricopràctic en el centre educatiu, l'empresa haurà d'assignar un instructor que proporcione el suport necessari a l'estudiant-treballador.
5. El centre educatiu designarà una persona responsable que coordine les accions docents amb la seua aplicació efectiva a través del contracte de treball, en cooperació amb l'instructor designat per l'empresa, amb la qual cosa garantirà que l'ocupació tinga una relació directa amb les ensenyances teoricopràctiques. Esta persona responsable realitzarà una avaluació trimestral de resultats, de la qual informarà l'entitat col·laboradora.
6. El mòdul de Formació en Centres de Treball (FCT) podrà cursar-se en la mateixa empresa, i hauran de quedar perfectament delimitades les hores dedicades a la realització d'este mòdul respecte de l'activitat remunerada. Així mateix, la realització del mòdul de FCT en la mateixa empresa tindrà caràcter preferent enfront d'altres empreses si així ho acorda l'empresa i el treballador.
Octau. Criteris de selecció de l'alumnat-empreses susceptibles d'acollir-se a la convocatòria
1. En cas que el nombre d'empreses i alumnes vinculats a cada una d'estes supere el nombre de subvencions acollides a la convocatòria, es seleccionarà el binomi empresa/alumne d'acord amb l'orde de preferència següent:
1.1. Que es tracte de la contractació d'una persona que es matricule per primera vegada en primer curs d'un cicle formatiu.
1.2. Que es tracte de la contractació d'una persona que es matricule per primera vegada en segon curs del cicle formatiu.
1.3. Que es tracte del manteniment del contracte amb una persona que es matricule per primera vegada en segon curs del cicle formatiu.
2. Dins de cada un dels apartats mencionats, l'orde estarà establit donant preferència als millors expedients acadèmics dels alumnes en les ensenyances des de les quals accedisquen al cicle en el cas de l'apartat 1.1 i del primer curs del cicle formatiu corresponent en el cas dels apartats 1.2 i 1.3. En cas d'empat, tindrà preferència aquell el nivell de renda de la unitat familiar del qual a la qual pertany siga inferior.
Nové. Liquidació de la subvenció
1. Seran causes determinants de la liquidació de la subvenció les següents:
1.1. Que l'alumne no supere un mínim de mòduls la duració dels quals siga equivalent a 450 hores durant el curs acadèmic corresponent a aquell en què es concedix la subvenció.
1.2. Que l'alumne renuncie a continuar els seus estudis.
1.3. Que el contracte de treball s'extingisca per causa imputable a l'estudiant-treballador.
1.4. Que el contracte de treball s'extingisca per les causes previstes en l'article 51 del Reial Decret Legislatiu 1/1995, de 24 de març, pel qual s'aprova el text refós de la Llei de l'Estatut dels Treballadors.
En cas que l'alumne-treballador no haja superat satisfactòriament els mòduls a què fa referència l'apartat 1.1 es liquidarà pel total de l'import de la subvenció.
2. Si l'alumne-treballador renuncia a continuar els seus estudis (supòsit 1.2) la liquidació es realitzarà a trimestre vençut, sempre que s'haja superat satisfactòriament com a mínim un mòdul en la corresponent avaluació trimestral.
3. La liquidació determinarà la reducció de la subvenció en proporció al temps en què l'alumne-treballador haja romàs d'alta laboral en el cas d'extinció del contracte de treball en els supòsits mencionats en els apartats 1.3 i 1.4 o en proporció al temps en què continue els seus estudis de manera satisfactòria, a la vista de l'avaluació trimestral, per haver superat com a mínim un mòdul en la corresponent avaluació trimestral.
Deu. Causes de reintegrament
A més de les generals establides en l'article 37 de la LGS seran causes específiques de reintegrament de la subvenció:
- L'extinció del contracte de treball o de societat per qualsevol motiu alié a la voluntat de l'estudiant-treballador fins que no hagen transcorregut tres cursos acadèmics des del començament del cicle per part de l'alumne, llevat que l'extinció siga per alguna de les causes previstes en l'article 51 del Reial Decret Legislatiu 1/1995, de 24 de març.
- La condemna de l'empresa per mitjà de sentència ferma durant el període en què el contracte de treball o de societat se simultaniege amb l'aprenentatge teoricopràctic per cometre un delicte contra la seguretat i la salut laborals o sancionada amb caràcter ferm per cometre una infracció administrativa molt greu en esta matèria.
Onze. Modificació de la subvenció
Tota alteració de les condicions tingudes en compte per a la concessió de la subvenció podrà donar lloc a la modificació de la resolució de concessió, de manera que es salvaguarden els requisits mínims establits en esta orde per a ser beneficiari de la subvenció. A este efecte es dictarà l'oportuna resolució de liquidació en què s'ajustaran els imports de la subvenció concedida, i el beneficiari quedarà obligat a tornar els imports que haja rebut en excés.
Dotze. Incompatibilitat amb altres subvencions
Les ajudes descrites en esta orde seran incompatibles amb altres subvencions que, per la mateixa contractació, puguen atorgar qualssevol institucions públiques, a excepció de les relatives a les cotitzacions a la Seguretat Social.
Tretze. Presentació de sol·licituds
1. El termini de presentació de sol·licituds finalitzarà el 30 de setembre de 2011.
2. Les sol·licituds de subvenció se subscriuran d'acord amb el model arreplegat com a annex I a esta orde i es presentaran en la Conselleria d'Educació, Formació i Ocupació o fent ús de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i es dirigiran junt amb la documentació indicada en l'apartat 2 a la Direcció General d'Avaluació, Innovació i Qualitat Educativa i de la Formació Professional de la Conselleria d'Educació, Formació i Ocupació, avinguda de Campanar, 32 (CP 46069) València.
Així mateix, podran presentar-se en el registre general de qualsevol de les cambres de Comerç, Indústria i Navegació de la Comunitat Valenciana, les adreces de les quals s'indiquen a continuació:
Cambra Oficial de Comerç i Indústria d'Alcoi. C/ Sant Francesc, núm. 10, CP 03855 Alcoi (Alacant).
Cambra Oficial de Comerç, Indústria i Navegació d'Alacant. C/ Sant Ferran, núm. 4. CP 03274 Alacant.
Cambra Oficial de Comerç, Indústria i Navegació de Castelló. Av. Germans Bou, núm. 79, CP 12397 Castelló de la Plana.
Cambra Oficial de Comerç, Indústria i Navegació d'Orihuela. Av. de la Vega, núm. 22, CP 03739 Orihuela (Alacant).
Cambra Oficial de Comerç, Indústria i Navegació de València. C/ Jesús, núm. 19, CP 46777 València.
3. Les sol·licituds de subvenció hauran d'anar acompanyades de la documentació següent:
3.1. Documentació relacionada amb la sol·licitud de subvenció:
- Annex I de la sol·licitud de subvenció
- Annexos II i III
- Declaracions expresses segons els annexos IV a VII
- Manteniment de tercers segons l'annex VIII
- Relació de documentació que s'adjunta a la seua sol·licitud segons l'annex I
- Informe favorable dels representants unitaris dels treballadors en l'empresa si està este òrgan en l'empresa.
3.2. Documentació relacionada amb l'entitat sol·licitant:
- Còpia compulsada del DNI, en cas d'empresari individual, i inscripció en el Registre Mercantil del nom comercial sota el qual opere, quan no ho faça estrictament amb el seu nom i cognoms.
- Escriptura on consten els poders de la persona que realitza la sol·licitud i NIF d'esta.
- Escriptura de constitució de l'entitat i de la targeta d'identificació fiscal (CIF) d'esta.
- Certificat de trobar-se al corrent de pagament en les seues obligacions tributàries amb la hisenda estatal i la hisenda autonòmica, i autorització per a obtindre'ls segons els models dels annexos IX i X, així com de trobar-se al corrent d'obligacions amb la Seguretat Social (règim general), i en el cas d'autònoms, a més, el del règim especial corresponent (règim especial autònom, agrari, etc.).
- Alta en l'Impost d'Activitats Econòmiques i últim rebut de pagament d'este o declaració jurada d'exempció, segons l'annex XI.
- Vida laboral amb variació de dades de l'empresa l'any immediatament anterior a la contractació o al manteniment del contracte, segons els casos, així com la justificació (mitjançant una resolució administrativa o judicial) de totes aquelles baixes no voluntàries.
- En el cas d'agrupacions de persones físiques o jurídiques, s'haurà d'aportar també omplit l'annex XII.
Es considerarà en situació regular de pagaments l'empresa que haja obtingut un ajornament i ho acredite documentalment respecte del deute ajornat.
3.3. Documentació relacionada amb el treballador pel qual es sol·licita la subvenció:
- Còpia compulsada del DNI del treballador.
- Contracte de treball del treballador, en el qual conste l'horari de treball, degudament comunicat a l'oficina d'ocupació i document d'alta en la Seguretat Social.
- Certificat del centre docent acreditatiu de la matriculació de l'alumne-treballador en el cicle formatiu corresponent, segons l'annex XIII. Així mateix, s'adjuntarà un certificat del centre docent on consten els mòduls en què es matricula l'alumne-treballador.
- En cas que el contracte es realitze amb cònjuges, ascendents, descendents i la resta de parents per consanguinitat, afinitat o, si és el cas, per adopció, fins al segon grau inclusivament, de l'ocupador o dels qui tinguen càrrecs de direcció o siguen membres dels òrgans d'administració en les empreses que tinguen la forma jurídica d'empreses mercantils, hauran d'acreditar que viuen de manera independent per mitjà del certificat d'empadronament i còpia de l'última declaració de l'Impost sobre la Renda de les Persones Físiques (IRPF).
4. Si la sol·licitud no reunix els requisits exigits, l'entitat col·laboradora requerirà l'interessat perquè, en un termini de 10 dies, esmene la falta o acompanye els documents preceptius, amb indicació que, si així no ho fa, es considerarà que desistix de la seua petició, prèvia resolució en què es declare esta circumstància, amb indicació dels fets produïts i les normes aplicables, d'acord amb els articles 23 de la Llei 38/2003, de 17 de novembre, General de Subvencions i 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Catorze. Instrucció
1. Rebudes les sol·licituds, en la seua condició d'entitat col·laboradora, el Consell de Cambres de Comerç, Indústria i Navegació de la Comunitat Valenciana les valorarà, i podrà realitzar d'ofici totes les actuacions que considere necessàries per a la determinació, el coneixement i la comprovació de les dades en virtut de les quals ha de pronunciar-se la resolució.
2. En qualsevol fase de la tramitació de l'expedient, a la vista de la documentació que es troba en poder d'este i de les obligacions que s'adquirixen per la concessió de l'ajuda, es podran demanar els informes dels organismes i de les entitats que es crega oportú i efectuar les comprovacions necessàries sobre l'exactitud de tot això.
3. Els tràmits que hagen de ser omplits pels interessats en el curs del procediment, així com les seues relacions amb l'administració, se subjectaran al que establix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Quinze. Valoració
1. Per a la valoració de les subvencions previstes en esta orde, caldrà ajustar-se als criteris especificats en l'article 8.
2. A fi d'avaluar cada sol·licitud, es crearà una comissió de valoració integrada pels membres següents:
Presidenta: la directora general del Consell de Cambres de Comerç, Indústria i Navegació de la Comunitat Valenciana
4 vocals tècnics del Consell de Cambres o de les diferents cambres de Comerç, Indústria i Navegació.
Un secretari triat d'entre els vocals.
3. La comissió de valoració ajustarà el seu funcionament al que establix esta orde i a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Setze. Resolució
1. La comissió de valoració elevarà la proposta de resolució d'adjudicació de subvencions a la directora general d'Avaluació, Innovació i Qualitat Educativa i de la Formació Professional, la qual resoldrà per delegació del conseller d'Educació, resolució que serà publicada en el Diari Oficial de la Comunitat Valenciana.
2. El termini per a resoldre i publicar la resolució serà de sis mesos a computar des que produïsca efecte esta orde. En cas que no es resolga la convocatòria en el termini establit, les peticions es consideraran desestimades.
3. De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la resolució d'adjudicació, que posa fi a la via administrativa, es podrà interposar potestativament un recurs de reposició, o bé es podrà plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació, en el termini d'un mes a comptar de l'endemà de la publicació de la resolució d'adjudicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació de la resolució d'adjudicació en el Diari Oficial de la Comunitat Valenciana.
DISPOSICIONS FINALS
Primera
S'autoritza la directora general d'Avaluació, Innovació i Qualitat Educativa i de la Formació Professional perquè dicte les resolucions necessàries per a l'execució d'esta orde.
Segona
L'orde produirà efectes des de l'endemà de ser publicada en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, esta orde, que posa fi a la via administrativa, podrà ser recorreguda potestativament en reposició o bé podran plantejar directament un recurs contenciós administratiu els titulars de les empreses o entitats sense ànim de lucre de caràcter privat, les comunitats de béns o qualsevol altra unitat econòmica o patrimoni separat, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació, Formació i Ocupació en el termini d'un mes a comptar de l'endemà de ser publicada.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos a comptar de l'endemà de ser publicada en el Diari Oficial de la Comunitat Valenciana.
València, 23 de juny de 2011
El conseller d'Educació, Formació i Ocupació,
JOSÉ CISCAR BOLUFER